Blukapa rakedvostulo

Blukapa rakedvostulo (Prioniturus platenae) konata ankaŭ kiel Palavana rakedvostulo, estas specio de papago en la familio Psittaculidae. Ĝi estis iam konsiderata samspecia kun la Blukrona rakedvostulo. Ĝi estas endemio ĉirkaŭ Palavano en okcidentaj Filipinoj. Ili loĝas en malsekaj arbaroj de malaltaj teroj en malgrandaj papagaroj. Ili estas minacataj pro habitatodetruo kaj limigita kaptado por la komerco de dorlotbestoj.

Aspekto kaj taksonomio
La blukapa rakedvostulo estas 27–28 cm longa. La plumaro estas verda kun brile helblua kapo, bluaj subflugiloj (escepte de verdaj kovriloj) kaj, ĉe la masklo, blueta brusto. La beko estas bluetgriza kaj la irisoj estas flavecaj. La specio eligas diversajn raŭkajn kriegojn kun foja muzikeca frazo. BirdLife International (2016). "Prioniturus platenae". IUCN Red List of Threatened Species. 2016 e.T22684964A93052745. doi:10.2305/IUCN.UK.2016-3.RLTS.T22684964A93052745.en. Alirita la 12an de Novembro 2021. 

EBird priskribis tiun birdospecion jene: "Mezgranda papago de malaltaj arbaroj kaj randoj sur Palavano kaj najbaraj insuloj. La du centraj vostoplumoj havas plilongigitajn ŝaftojn finiĝantajn en rakedformo. Ĝenerale verda, pli malhela sur la dorso kaj pli pala sube, kun flavo sub la bazo de la vosto. La masklo havas ampleksan bluon sur la kapo, kiu estas reduktita ĉe la ino. Notu la palkremkoloran bekon. Troveblas kune kun la blunuka papago, sed al ĝi mankas la ruĝa beko. La voĉo inkluzivas diversajn raŭkajn kriojn kaj stridajn pepadojn."

 Ekologio kaj kutimaro 
Malmulto estas konata pri ĉi tiu papago. Ĝi videblas en paroj aŭ malgrandaj aroj, kaj tendencas esti tre bruema dumfluge sed pli silentema dum manĝado. La specio manĝas vastan gamon da nuksoj kaj fruktoj. Ĝi manĝas regule en bananplantejoj, rezultante en iom da persekutado kiel damaĝbesto.

Kiel ĉiuj aliaj rakedvostuloj, ili nestas en arbokavaĵoj. Tial, ili dependas de pli grandaj arboj por povi reproduktiĝi."Putting Blue-headed Racket-tail on the conservation map". BirdGuides. 2019-02-22. Alirita en 2021-09-16. 

 Habitato kaj konservostatuso 
La specio estas endemia en la insuloj Palavano, Balabako, Dumaran, Linapakano, Culiono, kaj Busuanga. Ĝi loĝas en malaltaj arbaroj kaj apudaj kultivataj areoj, kaj foje en veprejoj kaj mangrovejoj, je altitudoj ĝis almenaŭ 650 m.

La specio estas nuntempe klasifikita kiel Vundebla specio fare de la IUCN, kaj estis tia ekde 1994. La populacio estas taksita je 1 500 ĝis 7 00 maturaj individuoj, kaj la populacio supozeble malpliiĝas.

Senarbarigo estas konsiderata la plej damaĝa minaco. En Palavano, senarbarigo estis rapida pro grandaj minado kaj arbohakado. Minado de kromito en Palavano (kaj ĉirkaŭaj insuloj) kontribuis grave al vivejo-detruo en la areo. Kontraŭleĝa arbohakado ŝajnas ofta en suda Palavano, plue metante la blukapan rakedvostulon en danĝeron. Kaptado por la kontraŭleĝa komerco de ekzotaj dorlotbestoj havas ne tiom gravan efikon, ĉar ĝi kutime estas kaptita kaj vendita nur surloke, kun tre malmultaj sendaĵoj elirantaj el la Palavano-regiono. Plej ofte, la birdoj mortas rapide en kaptiteco.

Referencoj



 Eksteraj ligiloj 

Kategorio:Papagoj
Kategorio:Birdoj de la Filipinoj